Lise von Seelen (S), 2007-05-23:
Forespørgslen her, om hvordan vi kan opnå mærkbare forbedringer for ældre og medarbejdere i ældreplejen, er en vigtig diskussion, og i den diskussion er det klogt at lytte til, hvad parterne selv fortæller os om, hvordan deres virkelighed ser ud.
De ældre fortæller os jo, at det, der for dem kan forekomme svært i hverdagen, dels er ensomhed, dels kedsomhed.
Det er meget, meget let at forstå, at det er vigtigt, at der opstår et tillidsfuldt forhold parterne imellem, og det tager altså noget tid, og det vil sige, at der skal være tid til rådighed.
Det er også meget vigtigt at forstå, at hvis vi skal have forebyggelsen til at fungere, så skal vi have medarbejdere ind, som har tid og kendskab til de ældre, så man kan iagttage de forandringer og eventuelle tab af færdigheder, som opstår i hverdagen, så man hurtigt kan få grebet ind, hvis der er noget, der går skævt.
Regeringen har ideologisk et meget stærkt ønske om at flytte flest mulige opgaver ud af det offentlige regi og over i det private.
Den er meget optaget af frit valg-ordninger, og det er altså et meget fordyrende led, og det er udgifter, som selvfølgelig tynger ældreområdet, og der går tid fra de ældre over til den administration, som er meget, meget tung i forbindelse med frit valgordningen.
Det er meget vigtigt at holde fast i, at det, der er til gavn for de ældre, faktisk også er til gavn for medarbejderne.
Når de ældre efterlyser mere tid med de ansatte og et mere fortroligt og til lidsfuldt forhold, så er det faktisk også det, medarbejderne efterlyser, for at de kan have mulighed for at gøre det gode arbejde.
Det er præcis det samme, de værdsætter i deres arbejde.
Vi skal vide at bruge pengene klogt, og det gør vi ved at have nogle gode modeller for, hvordan folk finder løsninger ude lokalt, og vi skal have dygtige ledelser.
Vi skal have lavet nogle ordninger, sådan at de ældre kan opleve livsglæden – også op i en høj alder.
Alderdommen er altså ikke bare noget, der skal overstås.
Vi mener, at de ældre skal have valgmuligheder, og de skal have kvalitetsrettigheder.
Det skal de have på en sådan måde, at de trygt og sikkert kan se en hverdag i øjnene, hvor der er aktiviteter, hvor de indgår i sociale fællesskaber, og hvor de er et sted, hvor de ikke sidder og bliver tavse og stille, fordi der ikke er folk nok omkring dem, og fordi der ikke sker nok.
Derfor er det altså meget, meget vigtigt, og vi skal lægge mærke til, at man siger, at den måde, vi har fået tingene tilrettelagt inden for de sidste 5 år på, er sådan, at der i dag er mindre tid til samvær mellem de ansatte og de ældre, og der går langt mere tid med papirarbejde.
Den der papirtiger skulle altså lige tage og holde sig lidt i ro, og der er regeringen, der har fat i tømmerne på den.
Vi ved fra både FOA og Dansk Sygeplejeråd, at vi har uddannede kræfter til rådighed.
Vi skal bare give kommunerne mulighed for at ansætte dem på fuld tid.
Så siger nogle: Jamen de ønsker sikkert selv at være på deltid.
Der ved vi faktisk, at de gerne vil på fuld tid.
De vil jo gerne have et forsørgelsesgrundlag, sådan at de også kan forsørge deres familier.
Så på den korte bane har vi altså uddannede medarbejdere, der gerne vil give noget mere af sig selv.
Det er bare et spørgsmål om, at kommunerne får råd til at ansætte dem.
På den lange bane skal vi altså have de her uddannelser lagt til rette på en sådan måde, at de er proportioneret til, at vi bliver flere ældre.
Og til de regnestykker, der var ved at udvikle sig før, vil jeg sige: Vi bliver også flere ældre, som bliver meget gamle, og det betyder, at det altså ikke er lige meget, om en ældre er 70 eller 92 år – den bistand, der skal til, er meget forskellig.
Vi skal have lavet nogle bomiljøer, der gør, at ældre kan føle sig som en del af et bofællesskab, en del af et socialt fællesskab, og at de også kan blive i deres hjemlige rammer, når tilværelsen bliver noget bøvlet for dem, for det gør den jo for nogle ældre mennesker, og da skal de ikke flyttes rundt.
Vi synes, det gode budskab er, at vi faktisk kan få en win-win-situation, ved at det gode, vi gerne vil gøre for de ældre, så de får et bedre og mere spændende liv, også er det, der vil skabe bedre arbejdspladser for de ansatte, så de ikke ønsker at forlade området.